Ymosodiadau Israel ar Iran ym Mehefin 2025

Fel huddug i botas, ar 13 Mehefin 2025, ymosododd Israel ar dargedau sifilaidd a milwrol mewn mwy na dwsin o lefydd ledled Iran, yn yr hyn a elwir yn Ymosodiadau Israel ar Iran ym Mehefin 2025, gan gychwyn y Rhyfel Deuddeng Niwrnod. O dan yr enw cyfrin, Israelaidd, Ymgyrch Codi'r Llew a chyda'r nod "o atal Iran rhag datblygu arfau niwclear", difrododd Lluoedd Amddiffyn Israel (IDF) a Mossad safleoedd niwclear allweddol Iran, a llofruddio nifer o brif arweinwyr milwrol Iran a gwyddonwyr (sifiliaid). Roedd yn ymosodiad ar seilwaith sifil Iran, megis safleoedd puro dŵr a chanolfan deledu'r wlad; galwodd Benjamin Netanyahu am ladd arweinyddion Iran. Ymatebodd Iran drwy ddatgan fod ymosod Israel yn 'ddatganiad rhyfel'. Yr ymosodiad hwn oedd yr ymosodiad mwyaf ar Iran ers Rhyfel Iran-Irac yn y 1980au. Digwyddodd yn ystod hil-laddiad y Palesteiniaid yn Llain Gaza, gan Israel. Mae'n ffaith fod gan Israel 300 i 400 o fomiau niwclear. Yn gynnar fore 13 Mehefin 2025, adroddwyd am ffrwydradau ledled Tehran. Adroddodd Iran fod yr ymosodiad wedi lladd pennaeth Corfflu Gwarchodlu Chwyldroadol Islamaidd (IRGC) Hossein Salami, Pennaeth Staff Lluoedd Arfog Iran, yr Uwchfrigadydd Mohammad Bagheri, y gwyddonwyr niwclear Fereydoon Abbasi a Mohammad Mehdi Tehranchi, a sifiliaid Iranaidd eraill. Dinistriodd yr ymosodiadau cychwynnol a'r rhai a ddilynodd gyfleuster niwclear Natanz a difrodi cyfleuster puro wraniwm yn Isfahan. Ymddengys fod ymosodiadau Israel ar Waith Puro Tanwydd yn Fordow wedi methu gan fod yr adeilad a'r offer wedi'i leoli o dan y Ddaear. Trawodd Israel hefyd adeilad cadw taflegrau ger Tabriz, canolfan taflegrau yn Kermanshah, a chyfleusterau IRGC ger Tehran ac yn Piranshahr. Fe wnaeth yr ymosodiadau hefyd ddifrodi seilwaith cyhoeddus ar dai sifiliaid. Yn hwyr fin nos, ar 13 Mehefin, dechreuodd Iran lansio taflegrau balistig a dronau at Israel, fel dial am yr hyn a wnaeth Israel. Cafodd yr ymosodiadau gan Israel eu condemnio’n eang yn rhyngwladol ond cawsant eu canmol gan yr Unol Daleithiau. Galwodd sawl gwlad ar Israel ac Iran i dawelu tensiynau. Adroddodd Asiantaeth Newyddion Fars fod o leiaf 78 o bobl, gan gynnwys menywod a phlant, wedi cael eu lladd a 329 arall wedi cael eu hanafu ar 13 Mehefin. Dyfynnodd llysgennad Iran i'r Cenhedloedd Unedig, Amir-Saeid Iravani, y ffigur hwn yn ei anerchiad i Gyngor Diogelwch y Cenhedloedd Unedig ar noson yr ymosodiadau, gan ddweud mai sifiliaid oedd mwyafrif y rhai a laddwyd. Adroddodd ffynhonnell arall fod o leiaf 90 wedi marw. Daeth y berthynas agos rhwng Israel ac Iran i ben gyda Chwyldro Islamaidd 1979, a sefydlu llywodraeth newydd a ddisodlodd frenhiniaeth absoliwt Iran, a oedd yn rhannol o blaid y Gorllewin, Yn ei lle daeth gweriniaeth Islamaidd o dan yr Ayatollah Ruhollah Khomeini, a feirniadodd, fel llawer o wledydd eraill feddiannaeth Israel o diriogaethau Palesteinaidd. Mae arweinwyr y Weriniaeth Islamaidd wedi addo dro ar ôl tro i ddinistrio Israel, y maent yn ei alw'n bresenoldeb estron ac imperialaidd yn y Dwyrain Canol. Mae Tehran hefyd wedi cynnal rhyfel dirprwyol yn erbyn Israel drwy'r "Echel y Gwrthsafiad", rhwydwaith o filisia cynghreiriaid gan gynnwys Hezbollah, Hamas, yr Houthis, a grwpiau Iracaidd. Ar y llaw arall, mae Israel hefyd wedi galw am ddileu Iran. Yn 2024, yng nghanol tensiynau rhanbarthol cynyddol yn deillio o ryfel Gaza, cynyddodd tensiynau Iran-Israel i gyfnod o wrthdaro uniongyrchol; gyrrodd Israel daflegrau at Iran a llofruddiodd Israel lawer o ddinasyddion Iran a Syria. Ar 8 Mai 2006, dywedodd Is-Brif Weinidog Israel Shimon Peres mewn cyfweliad â Reuters “y dylai arlywydd Iran gofio y gall Iran hefyd gael ei dileu oddi ar y map”; fe'i beirniadwyd yn hallt gan arweinwyr llawer iawn o wledydd y byd am y bygythiad hwn. Yn dilyn yr ymosodiad gan Israel, galwodd rhai Aelodau Senedd yr Unol Daleithiau am ddifa Tehran gyda bom atomig. Mae llywodraethau Israel wedi dadlau ers tro y gallai Iran â harfau niwclear ddinistrio Israel. Yng nghanol y 2000au, difethodd yr Unol Daleithiau ac Israel gyfleusterau niwclear Iran fel rhan o Ymgyrch y Gemau Olympaidd. Ers 2010, mae nifer o wyddonwyr niwclear Iranaidd wedi cael eu llofruddio ac Israel sy'n cael eu beio, er eu bod yn gwadu cyfrifoldeb. Yn 2015, llofnododd Iran y Cynllun Gweithredu Cynhwysfawr ar y Cyd, a drafodwyd gan yr Arlywydd Barack Obama, gyda Chyngor Diogelwch y Cenhedloedd Unedig a'r Almaen i reoli datblygiad niwclear sifil Iran ar lefel gyfyngedig. Roedd y cytundeb yn rhoi'r hawl i Iran i gynhyrchu trydan mewn atomfeydd, ac yn gwahardd creu bomiau atomig. I gynhyrchu trydan mae'n rhaid 'puro' y plwtoniwm; mae'r broses yma'n debyg iawn i'r broses o buro plwtoniwm ar gyfer bom niwclear. Yn 2018, torrodd Arlywydd America Donald Trump y cytundeb ac ailddechreuodd sancsiynau economaidd yn erbyn Iran, er gwaethaf yr adroddiad gan yr Asiantaeth Ynni Atomig Ryngwladol (IAEA) bod Iran yn cadw at y cytundeb. Yn 2019, cyflymodd Iran ei datblygiad niwclear sifil, ac erbyn 2021, gan gyfoethogi wraniwm i 60% o ran purdeb.